CELEX: 32018R0709
Language: el
Date: 2018-05-14 00:00:00
Title: Εκτελεστικός κανονισμός (ΕΕ) 2018/709 της Επιτροπής, της 14ης Μαΐου 2018, για την τροποποίηση του εκτελεστικού κανονισμού (ΕΕ) αριθ. 809/2014 όσον αφορά τις απαιτήσεις επισήμανσης για τις αιτήσεις ενίσχυσης σχετικά με τις εκτάσεις που χρησιμοποιούνται για την παραγωγή κάνναβης

15.5.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 119/29
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/709 ΤΗΣ ΕΠΙΤΡΟΠΉΣ
      της 14ης Μαΐου 2018
      για την τροποποίηση του εκτελεστικού κανονισμού (ΕΕ) αριθ. 809/2014 όσον αφορά τις απαιτήσεις επισήμανσης για τις αιτήσεις ενίσχυσης σχετικά με τις εκτάσεις που χρησιμοποιούνται για την παραγωγή κάνναβης
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 78 πρώτο εδάφιο στοιχείο β),
      Εκτιμώντας τα ακόλουθα:
      
                  (1)
               
               
                  Σύμφωνα με το άρθρο 17 παράγραφος 7 πρώτο εδάφιο στοιχείο γ) του εκτελεστικού κανονισμού (ΕΕ) αριθ. 809/2014 της Επιτροπής (2), η ενιαία αίτηση πρέπει να περιέχει, όσον αφορά τις εκτάσεις που χρησιμοποιούνται για την παραγωγή κάνναβης, τις επίσημες ετικέτες που είχαν επικολληθεί στις συσκευασίες των σπόρων σύμφωνα με την οδηγία 2002/57/ΕΚ του Συμβουλίου (3).
               
            
                  (2)
               
               
                  Το άρθρο 9 παράγραφος 1 του κατ' εξουσιοδότηση κανονισμού (ΕΕ) αριθ. 639/2014 της Επιτροπής (4), όπως τροποποιήθηκε με τον κατ' εξουσιοδότηση κανονισμό (ΕΕ) 2018/707 της Επιτροπής (5), προβλέπει εναλλακτική πιστοποίηση των σπόρων κάνναβης, στην περίπτωση των διατηρητέων ποικιλιών, σύμφωνα με την οδηγία 2008/62/ΕΚ της Επιτροπής (6).
               
            
                  (3)
               
               
                  Ως εκ τούτου, είναι σκόπιμο να τροποποιηθεί το άρθρο 17 παράγραφος 7 πρώτο εδάφιο στοιχείο γ) του εκτελεστικού κανονισμού (ΕΕ) αριθ. 809/2014 και να διευκρινιστεί ποια έγγραφα πρέπει να γίνονται δεκτά ως επίσημες ετικέτες στην περίπτωση διατηρητέων ποικιλιών που έχουν πιστοποιηθεί σύμφωνα με την οδηγία 2008/62/ΕΚ.
               
            
                  (4)
               
               
                  Επομένως, ο εκτελεστικός κανονισμός (ΕΕ) αριθ. 809/2014 θα πρέπει να τροποποιηθεί αναλόγως.
               
            
                  (5)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Στο άρθρο 17 παράγραφος 7 πρώτο εδάφιο του εκτελεστικού κανονισμού (ΕΕ) αριθ. 809/2014, το στοιχείο γ) αντικαθίσταται από το ακόλουθο κείμενο:
      
         
                     «γ)
                  
                  
                     τις επίσημες ετικέτες που είχαν επικολληθεί στις συσκευασίες των σπόρων σύμφωνα με την οδηγία 2002/57/ΕΚ του Συμβουλίου (*1), και ιδίως το άρθρο 12, ή οποιοδήποτε άλλο έγγραφο αναγνωρίζεται ως ισοδύναμο από το κράτος μέλος· ή, στην περίπτωση διατηρητέων ποικιλιών, πιστοποιημένων σύμφωνα με την οδηγία 2008/62/ΕΚ της Επιτροπής (*2), τις ετικέτες του προμηθευτή ή την τυπωμένη ή σφραγισμένη επιγραφή στις συσκευασίες των σπόρων των διατηρητέων ποικιλιών, όπως αναφέρεται στο άρθρο 18 της εν λόγω οδηγίας.
                  
               
      Άρθρο 2
      Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 14 Μαΐου 2018.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 347 της 20.12.2013, σ. 549.
      
         (2)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).
      
         (3)  Οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (ΕΕ L 193 της 20.7.2002, σ. 74).
      
         (4)  Κατ' εξουσιοδότηση κανονισμός (ΕΕ) αριθ. 639/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την τροποποίηση του παραρτήματος X του εν λόγω κανονισμού (ΕΕ L 181 της 20.6.2014, σ. 1).
      
         (5)  Κατ' εξουσιοδότηση κανονισμός (ΕΕ) 2018/707 της Επιτροπής, της 28ης Φεβρουαρίου 2018, για την τροποποίηση του κατ' εξουσιοδότηση κανονισμού (ΕΕ) αριθ. 639/2014 όσον αφορά τα κριτήρια επιλεξιμότητας για στήριξη στην παραγωγή κάνναβης στο πλαίσιο του καθεστώτος βασικής ενίσχυσης και ορισμένες απαιτήσεις σχετικά με την προαιρετική συνδεδεμένη στήριξη (βλέπε σελίδα 1 της παρούσας Επίσημης Εφημερίδας)
      
         (6)  Οδηγία 2008/62/ΕΚ της Επιτροπής, της 20ής Ιουνίου 2008, για την πρόβλεψη ορισμένων παρεκκλίσεων για την αποδοχή γεωργικών ντόπιων αβελτίωτων φυλών και ποικιλιών που είναι φυσικώς προσαρμοσμένες στις τοπικές και περιφερειακές συνθήκες και απειλούνται από γενετική διάβρωση καθώς και για τη διάθεση στην αγορά σπόρων και σπόρων γεωμήλων των εν λόγω ντόπιων φυλών και ποικιλιών (ΕΕ L 162 της 21.6.2008, σ. 13).